**דיראר אבו סיסי** (בערבית: **ضرار أبو سيسي**, תעתיק מדויק: **צ'ראר אבו סיסי**; נולד ב-1969 בירדן) הוא מחבל פלסטיני, המרצה כיום בישראל עונש מאסר בפועל של 21 שנים בגין פעולותיו. היה סגן מנהל תחנת הכוח היחידה בעזה, המספקת כ-25% מהחשמל של עזה, היה חבר בוועדה שבראשה עמד מוחמד דף, אשר עסקה בפיתוח ושיפור טילים, רקטות ומרגמות. עמד בראש האקדמיה הצבאית של חמאס ברצועת עזה. מקורב מאוד לצמרת הצבאית של הארגון ולמפקד חמאס מוחמד דף.

רקע מקצועי
----------

אבו סיסי למד באוקראינה הנדסת חשמל. בשנת 1994 קיבל תואר שני בהנדסת חשמל. בשנת 1999 קיבל תואר ד"ר להנדסת חשמל מהאקדמיה הצבאית להנדסה בקייב, אוקראינה. לאחר סיום לימודיו אבו סיסי הגיע לראשונה לרצועת עזה, ועבד כמהנדס תחילה בחברת אנרון שסיפקה אז חשמל לרצועת עזה, ובהמשך בחברת החשמל העצמאית שהוקמה ברצועה.

חטיפתו והבאתו לישראל
--------------------

בפברואר 2011 נסע לאוקראינה, מקום הולדתה של אשתו, ושם נעלם. לדבריה נסע במטרה להגיש בקשה לאזרחות, לאחר שחש שעזה כבר אינה מקום בטוח עבורו ועבור ששת ילדיו .

במשך כחודש מאז היעלמותו נמנעה ישראל מלהתייחס לכך, עד שהוסר חלקית צו איסור פרסום על הפרשה, ופורסם שהוא עצור בישראל. לאחר פרסום הפרשה בעיתונות מחוץ לישראל החל האו"ם לעסוק בנושא. נציבות הפליטים של האו"ם מתחה ביקורת על ישראל וטענה כי מעצרו והעברתו של אבו סיסי אל ישראל "נראה כמו חטיפה אלימה ולא הסגרה חוקית מטעם השלטונות". בנוסף, נציג האו"ם ביקש מממשלת אוקראינה מידע על מקום הימצאו של אבו סיסי. מספר ימים לאחר מכן ביקשה ממשלת אוקראינה הבהרות מהשגרירות הישראלית בשיחת נזיפה.

בריאיון שנערך עם ראש ממשלת ישראל בנימין נתניהו בסוף מרץ 2011, טען הלה כי אבו סיסי מוחזק בישראל במעצר חוקי, וכי הוא איש חמאס שמסר מידע בעל ערך. העיתון הגרמני "דר שפיגל" טען שישראל חושדת שלאבו סיסי מידע אודות גלעד שליט. אביו של החייל, נועם שליט, שוחח בטלפון עם קרובי משפחתו של אבו סיסי וביקש מהם ללחוץ על ממשלת חמאס לקיים עסקת שבויים במסגרתה ישוחרר אבו סיסי. משפחתו ופרקליטיו הכחישו כי יש בידו מידע אודות החייל החטוף או שהוא איש חמאס, דבר אשר הוכחש גם על ידי דובר חמאס. בחקירתו הודה אבו סיסי במעורבותו בהקמה ובניהול של האקדמיה הצבאית של חמאס ובפיתוח רקטות, והביע חרטה על השתייכותו לארגון ועל הסיוע לו.

כתב האישום
----------

ב-4 באפריל 2011 הוגש לבית המשפט המחוזי בבאר שבע כתב אישום נגד אבו סיסי, הכולל בין השאר, עבירות של ניסיון רצח, קשירת קשר לביצוע רצח, מגע עם סוכן חוץ, פעילות בארגון טרור ועבירות נשק. בנוסף הואשם שסייע לחמאס בתשע השנים האחרונות להגדיל את טווח הרקטות, ופיתח את יכולת חדירת הטילים לפלדה, על-מנת שיוכלו לחדור כלים משוריינים של צה"ל.

על פי כתב האישום, בשנת 2002 גויס אבו סיסי לחמאס על ידי פעיל חמאס ניזאר ריאן, בשנה זו נערכה לו היכרות עם בכירים בזרוע הצבאית של חמאס ובהם סלאח שחאדה. בין השנים 2002–2008 היה אחראי בהנהלת חמאס על נושא החשמל. כמו כן היה חבר בוועדה שבראשה עמד מוחמד דף, אשר עסקה בפיתוח ושיפור טילים, רקטות ומרגמות. בוועדה היה אחראי על נושא החשמל, ועסק בפיתוח תאי שרפה וסנפירים לייצוב הרקטות, שני הגורמים המשפיעים על טווח הרקטה ועל יכולת החדירה שלה. אבו סיסי עסק בפיתוח הגדלת טווח הטילים כדי שיוכלו לפגוע ביישובים ישראליים רבים יותר, וכן בפיתוח יכולתם של טילים המסוגלים לחדור כלים משוריינים.

במסגרת עבודתו עבד אבו סיסי בצמוד לאבי הרקטות של חמאס, עדנאן אל-ע'ול. לאחר חיסולו של אל-ע'ול דאג אבו סיסי להגדיל את טווח רקטות הקסאם ל-22 קילומטרים. אבו סיסי ניסה להגדיל את טווח הירי ל-45 קילומטרים, אולם ללא הצלחה. כמו כן, הוא הצליח לשפר את יכולתם של טילי הנ"ט מדגם "יאסין" בחדירת כלים משוריינים. בנוסף, הוא עסק בפיתוח טילים ומרגמות נגד טנקים. אחת מפצצות המרגמה נגד טנקים היא בעלת ראש כפול, וכינויה "אבו ראסין". טווח הירי שלה כ-100 מטר, וחדירותה לפלדה כ-87 ס"מ. בהמשך נעשו מאמצים להגדיל את יכולת החדירה לכ-100 ס"מ. הוא פעל גם לפיתוח טיל נגד טנקים, שכינויו "אלבתאר", שטווח הירי שלו כ-100 מטר, וטיל נגד טנקים שכינויו "אלבאנא", שייצורו נכשל. הוא סייע במסירת מידע על טילי טורפדו. הוא אף תרגם מסמכים מרוסית בנושא טילי כתף נגד מטוסים מסוג 9K38 איגלה.

לאחר מבצע עופרת יצוקה מונה אבו סיסי לעמוד בראש אקדמיה צבאית, שיועדה להכשיר את דרג הקצונה והפיקוד בחמאס לתפקוד בשעת לחימה.

ב-29 במרץ 2015 הורשע במסגרת עסקת טיעון בחברות בהתאחדות בלתי מותרת, קשירת קשר לביצוע פשע של רצח וייצור נשק, פעילות בארגון טרור וכן עבירות נשק. ב-14 ביולי 2015 גזר בית המשפט המחוזי בבאר שבע על אבו סיסי 21 שנות מאסר בפועל.

קישורים חיצוניים
----------------

* הזרוע הארוכה של המוסד, באתר דר שפיגל, 29 במרץ 2011 (באנגלית)
* גלעד גרוסמן ויהושע בריינר, האישום נגד אבו סיסי: פיתח טילים עבור חמאס, באתר וואלה!, 4 באפריל 2011
* אלמוג בוקר ודורון נחום, כתב אישום חמור נגד אבו סיסי: פיתח טילים ורקטות עבור חמאס, באתר נענע10 4 באפריל 2011
* יהודה ספרא, אבו סיסי והעוקץ הירדני, באתר ישראל היום, 8 באפריל 2011
* יניר יגנה, אבו סיסי: סייעתי לחמאס בפיתוח הטילים, באתר הארץ, 11 באוגוסט 2011
* Gabriel Gatehouse, The mystery of Dirar Abu Sisi(הקישור אינו פעיל), BBC Radio 4, 25.8.2011 (תקציר התוכנית)

הערות שוליים
------------

1. ↑  ^ "Palestinian Ministry of Interior addresses urgent appeal for Ukrainian Interior Ministry and demands to disclose the reasons for disappearance of Abu Sisi". Palestine Ministry of Interior. February 27, 2011. Retrieved March 25, 2011.
2. ↑  Gaza power plant reopens after Hamas does deal
3. ↑  UN official: Israel kidnapped Palestinian engineer from Ukraine  באתר הארץ
4. ↑  שידורי גלי צה"ל, ‏פרקליטתו של אבו סיסי: "אין כאן סיפור" , באתר גלי צה"ל  
יוסי מלמן, ישראל מודה: המהנדס הפלסטיני דיראר אבו סיסי מוחזק בשטחה, באתר הארץ, 20 במרץ 2011
5. ↑  חדשות 2, ‏"האו"ם: ישראל חטפה פלסטיני באוקראינה", באתר ‏מאקו‏, 10 במרץ 2011
6. ↑  האם ישראל חטפה את דיראר אבו סיסי? שואל נציג האו"ם באוקראינה
7. ↑  ברק רביד, חטיפת דיראר אבו סיסי - שגרירת ישראל באוקראינה זומנה לשיחת נזיפה, באתר הארץ, 23 במרץ 2011
8. ↑  דנה ויס, רה"מ: "איש החמאס אבו סיסי מסר מידע בעל ערך", חדשות 2, 30 במרץ 2011
9. ↑  מערכת וואלה! חדשות‏, דיווח: ייתכן כי אבו-סיסי החזיק מידע על שליט, באתר וואלה!‏, 30 במרץ 2011
10. ↑  מערכת וואלה! חדשות‏, שליט למשפחת אבו-סיסי: "לחצו על חמאס לעסקה", באתר וואלה!‏, 31 במרץ 2011
11. ↑  מערכת וואלה! חדשות‏, אשתו של אבו-סיסי: "לא יודעת איזה מידע הוא מסר", באתר וואלה!‏, 31 במרץ 2011
12. ↑  ניר יהב‏, דובר חמאס: "חטיפת אבו-סיסי - זלזול בחוק הבינלאומי", באתר וואלה!‏, 31 במרץ 2011
13. ↑  אילנה קוריאל, אבו סיסי מספר: כך שיפרתי את יכולת הטילים, באתר ynet, 11 באוגוסט 2011
14. ↑  אלמוג בוקר, דורון נחום ואור הלר, כתב אישום חמור נגד אבו סיסי: פיתח טילים ורקטות עבור חמאס, באתר של "רשת 13", 4 באפריל 2011 (במקור, מאתר "nana10")
15. ↑  גלעד גרוסמן ויהושע בריינר, האישום נגד אבו סיסי: פיתח טילים עבור חמאס, וואלה, 4/4/2011
16. ↑  נעמה אנגל משאלי, 21 שנות מאסר למהנדס חמאס - 'אבי הרקטות', באתר nrg‏, 14 ביולי 2015  
תפח (ב"ש) 4986-04-11 מדינת ישראל נגד דראר אבו סיסי